A helyi körzeti megbízottaknak feltűnt egy földúton parkoló kisbusz Hejőbába mellett. Az érdeklődés nem volt hiábavaló, az utasok kábítószert fogyasztottak.

Kábítószer birtoklása bűntett elkövetésének megalapozott gyanúja miatt folytat büntetőeljárást a Tiszaújvárosi Rendőrkapitányság egy 48 éves miskolci és egy 47 éves szakáldi férfival szemben.

A gyanúsítottak 2019. október 3-án a délutáni órákban a Hejőbába és Szakáld közötti földúton leparkoltak egy kisbusszal, amiben kábítószert fogyasztottak.

Ekkor érte tetten őket két helyi körzeti megbízott, akiknek feltűnt a szokatlan helyen parkoló jármű.

A helyszínre érkező nyomozók és a drogkereső kutya különféle droggyanús anyagot találtak a járműben, továbbá a miskolci férfi lakásán tartott házkutatás is eredményes volt.